पठान स्टाइल में दी बधाई, कहा- झूमे जो रिंकू; रणवीर सिंह भी कायल हुए
; Shah Rukh Khan KKR Player Rinku Singh Post - कल यानी 9 मार्च को हुए आईपीएल के मैच में KKR के खिलाड़ी रिंकू सिंह ने कमाल कर दिया। अंतिम ओवर में उन्होंने 5 छक्के मारकर अपनी टीम को जीत दिला दी
कल यानी 9 मार्च को हुए आईपीएल के मैच में KKR के खिलाड़ी रिंकू सिंह ने कमाल कर दिया। अंतिम ओवर में उन्होंने 5 छक्के मारकर अपनी टीम को जीत दिला दी। मैच जीतने के बाद KKR के ओनर शाहरुख खान ने उनकी जमकर तारीफ की।
शाहरुख ने सोशल मीडिया पर रिंकू का एक फोटो शेयर कर उन्हें बधाई दी है। इसके अलावा रणवीर सिंह, आर्यन और सुहाना खान ने भी रिंकू की इस अविश्वसनीय पारी पर अपनी प्रतिक्रिया दी है।
शाहरुख ने लिखा- झूमे जो रिंकू
9 मार्च को अहमदाबाद में कोलकाता नाइटराइडर्स (KKR) और गुजरात टाइटंस के बीच हुए मैच में ऐसा हुआ जो पहले कभी नहीं हुआ था। KKR को अंतिम ओवर में 29 रन बनाने थे। पहली गेंद पर सिंगल बना। अगली 5 गेंदों पर रिंकू सिंह ने लगातार 5 लगातार छक्के जड़ कर अपनी टीम को एक चमत्कारी जीत दिला दी।
मैच खत्म होने के तुरंत बाद शाहरुख खान ने ट्वीट किया। उस ट्वीट में उन्होंने लिखा, 'झूमे जो रिंकू, मेरा बच्चा। आप सभी ने कमाल कर दिया। हमेशा अपने आप पर भरोसा रखना चाहिए।'
रणवीर सिंह बोले- ये क्या था..
रिंकू सिंह की अद्भुत पारी पर रणवीर सिंह का भी रिएक्शन आया है। उन्होंने लिखा ' रिंकू..रिंकू..रिंकू ये क्या था? वहीं आर्यन खान ने इंस्टाग्राम पर रिंकू सिंह की फोटो के साथ कैप्शन में 'बीस्ट' लिखा है। वहीं सुहाना खान को भी रिंकू की पारी पर विश्वास नहीं हुआ। उन्होंने लिखा, 'अनरियल।'
अपनी टीम के सबसे बड़े एंबेसडर हैं शाहरुख
शाहरुख इंडियन प्रीमियर लीग (IPL) में कोलकाता नाइट राइडर्स के मालिक है। उनके साथ जूही चावला और उनके पति जय मेहता भी टीम के को-ओनर हैं। ओनर होने के साथ शाहरुख इस टीम के सबसे बड़े ब्रांड एंबेसडर भी हैं। इस टीम की फैन फॉलोइंग शाहरुख की वजह से काफी ज्यादा है।
शाहरुख अक्सर अपनी टीम का हौसला बढ़ाने स्टेडियम पहुंचा करते हैं। शाहरुख ने IPL के अलावा कैरिबियन प्रीमियर लीग और साउथ अफ्रीकन लीग में भी अपनी टीम खरीदी है।
रातों-रात स्टार बने रिंकू.. एक वक्त सिलेंडर डिलीवर करते थे
रिंकू सिंह रातोंरात स्टार बन गए हैं। सिर्फ शाहरुख खान ही नहीं बल्कि एक आम क्रिकेट लवर भी उनके खेल का मुरीद हो गया है। हालांकि रिंकू सिंह का यहां तक पहुंचना आसान नहीं था। एक वक्त ऐसा भी था जब वो घर-घर सिलेंडर डिलीवर करते थे। तंगी ऐसी थी कि झाड़ू-पोंछा करने की नौबत भी आ गई थी। एक इंटरव्यू में रिंकू ने अपनी जिंदगी के बारे में बात की थी।
उन्होंने बताया, "परिवार में 5 भाई हैं। पापा सिलेंडर डिलीवरी का काम करते थे। हम पांचों भाइयों से भी काम करवाते, जब कोई नहीं मिलता तो डंडे से पीटते थे। हम सारे भाई बाइक पर 2-2 सिलेंडर रखकर होटलों और घरों में डिलीवर करने जाते थे। सभी ने पापा को भी सपोर्ट किया और जहां भी मैच होते तो सारे भाई एक साथ ही खेलने जाते थे। मोहल्ले में 6-7 और लड़के थे, जिनके साथ पैसे मिलाकर गेंद लाते। टेनिस और लेदर बॉल से क्रिकेट खेलना शुरू किया था।' रिंकू की किस्मत उस वक्त चमकी जब KKR ने उन्हें अपनी टीम में शामिल किया।
